Punase tule kartus pöördel.  Aegajalt tuleb ette olukordi, kus ristmikel, vahetult pärast pöörde sooritamist, nähakse enda ees foori punast tuld ja jäädakse  ekslikult selle taha seisma. Samas seisavad külgsuunalised sõidukid stoppjoone taga, mis asetseb enne ristmikku. Antud kohti on väga palju, näiteks peaaegu kõik Vabaduse puiesteele suubuvad tänavad. Asi on ehk selles, et antud näite puhul LE juhi tegevust üheselt ei määra. P.166 tegeleb veidi sarnase olukorraga, aga seal on räägitud rohelise tulega ristmikule sõitmisest, ehk siis ristmikega, millede kõikidele ristmikule suubuvatel teedel on foorid.  P 166 algab: "Foori lubava tule ajal ristmikule sõitnud  juht peab sealt kavatsetud suunas ära sõitma, sõltumata ristmikul olevate teiste fooride tuledest..."  Sama tegevust tuleks kasutada ka n-ö. osaliselt reguleeritud ristmikel, kus enne väljasõitu foor puudub. Seda peetakse loomulikuks, kuna stoppjooned, mis asetsevad külgsuunalistele juhidele enne ristmikku selleks ju ongi, et võimaldada tiheda liikluse korral peateele väljasõit.  Võrdluseks võiks tuua pideva- ja kakendjoone ühendiga teekattemärgise. Märgist tohib ületada katkendjoone poolt. Lause  "Pidevjoone poolt tohib seda teha ainult möödasõitu- või ümberpõiget lõpetades" lisati liikluseeskirjadesse alles hiljaaegu. Loomulikult ei jäänud ka varem keegi möödasõidul vastassuunda sõitma, seniks kuni pidevjoon tema poolt lõppes.